केरल में ‘हाउसबोट’ पलटने से 22 लोगों की मौत
केरल में मलप्पुरम जिले के तानुर इलाके में थूवलथीरम समुद्र तट के निकट रविवार शाम एक ‘हाउसबोट’ पलटने से महिलाओं और बच्चों समेत 22 लोगों की मौत हो गयी। हाउसबोट में 30 से अधिक लोग सवार थे। राज्य सरकार ने यह जानकारी दी।
खेल मंत्री वी अब्दुर्रमान ने बताया कि विभिन्न अस्पतालों से मिली सूचना के आधार पर हादसे में 22 लोगों की मौत की पुष्टि हुई है। उन्होंने बताया कि चार लोगों को गंभीर हालत में यहां कोट्टाकल के एक अस्पताल में भर्ती कराया गया है।
मंत्री ने बताया कि 22 में से 15 शव की शिनाख्त कर ली गयी है।
उन्होंने ‘पीटीआई-भाषा’ से कहा, ‘‘नौका को तट पर लाया जा रहा है तथा उसमें से और शव बरामद होने की आशंका है।’’
अब्दुर्रहमान ने बताया कि मृतकों में कई महिलाएं और बच्चे शामिल हैं, जो स्कूल की छुट्टियों के दौरान घूमने आए थे।
कांग्रेस नेता राहुल गांधी ने भी हादसे में लोगों की मौत पर शोक जताया। उन्होंने ट्वीट किया, ‘‘केरल के मलप्पुरम में एक हाउसबोट के डूबने की खबरों से व्यथित हूं। अपने प्रियजनों को गंवाने वाले लोगों के प्रति मेरी हार्दिक संवेदनाएं हैं और मैं घायलों के शीघ्र स्वस्थ होने की कामना करता हूं। मैं कांग्रेस कार्यकर्ताओं से बचाव अभियान में प्राधिकारियों की मदद करने की अपील करता हूं।’’
राज्य सरकार ने एक बयान में बताया कि स्वास्थ्य मंत्री वीना जॉर्ज ने हादसे के बाद स्थिति का आकलन करने के लिए एक आपात बैठक बुलायी है।
बयान के मुताबिक जॉर्ज ने घायलों को बेहतरीन इलाज सुनिश्चित करने का निर्देश दिया। साथ ही उन्होंने मृतकों के शवों का पोस्टमॉर्टम तेजी से करने का आदेश दिया ताकि उन्हें यथाशीघ्र उनके परिजनों को सौंपा जा सके।
बयान के मुताबिक पोस्टमॉर्टम त्रिशूर व कोझिकोड जिले के तिरुर, थिरुरंगडी, पेरिनथालमन्ना अस्पतालों और मनचेरी मेडिकॉल कॉलेज में पोस्टमॉर्टम किया जाएग। स्वास्थ्य मंत्री ने सख्त निर्देश दिया है कि पोस्टमॉर्टम सुबह छह बजे शुरू कर दिया जाए।
इससे पहले पत्रकारों से बातचीत में अब्दुर्रमान ने कहा था, ‘‘और लोगों के नौका के नीचे फंसे होने की आशंका है तथा उन्हें बाहर निकाला जाना है। नौका पलट गयी थी। इसकी वजह अभी पता नहीं चली है। पुलिस इसकी जांच करेगी।’’
वह पर्यटन मंत्री पी ए मोहम्मद रियास के साथ बचाव अभियान में समन्वय कर रहे हैं।
मुख्यमंत्री पिनराई विजयन ने एक बयान जारी कर हादसे में लोगों की मौत पर शोक जताया और मलप्पुरम के जिलाधिकारी को एक समन्वित आपात बचाव अभियान चलाने का निर्देश दिया।
Deeply saddened by the tragic loss of lives in the Tanur boat accident in Malappuram. Have directed the District administration to effectively coordinate rescue operations, which are being overseen by Cabinet Ministers. Heartfelt condolences to the grieving families & friends.
— Pinarayi Vijayan (@pinarayivijayan) May 7, 2023
बयान में कहा गया है कि दमकल और पुलिस दल, राजस्व तथा स्वास्थ्य विभाग के अधिकारी और तानुर तथा तिरुर इलाकों के स्थानीय लोग बचाव अभियान में शामिल हैं।
मुख्यमंत्री कार्यालय ने यह भी बताया कि विजयन सोमवार को घटनास्थल का दौरा करेंगे।
बयान के अनुसार, सोमवार को शोक दिवस घोषित किया गया है और मृतकों को श्रद्धांजलि के रूप में सभी सरकारी कार्यक्रमों को स्थगित कर दिया गया है।
पूर्व मंत्री कुन्हालीकुट्टी ने कहा, ‘‘यह बहुत ही दुखद और दुर्भाग्यपूर्ण घटना है।’’
तानुर के निकट एक सरकारी अस्पताल में पत्रकारों से बातचीत में उन्होंने कहा कि माना जा रहा है कि नौका के डूबने की वजह क्षमता से अधिक लोगों का उसपर सवार होना है।
उन्होंने बताया कि नौका शाम छह बजे के बाद सवारी लेकर नहीं जाती है लेकिन ऐसा माना जा रहा है कि इस मामले में नियम का उल्लंघन किया गया।
पुलिस के अनुसार यह हादसा शाम लगभग सात बजे हुआ।
पुलिस ने बताया कि जिन लोगों को पानी से बाहर निकाला गया है, उन्हें नजदीकी निजी तथा सरकारी अस्पतालों में भर्ती कराया गया है। हादसे की वजहों की जानकारी अबतक नहीं मिली है।
(न्यूज़ एजेंसी भाषा के इनपुट के साथ)
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva eng_Latn tgl_Latn hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva